Author: Институт перевода Библии
Date: 2022-09-30T19:45:02.067434+00:00

КъэбарышӀур: Апостол Якъубэ тхылъэу ытхыгъэр

КъэбарышӀур: Апостол Якъубэ тхылъэу ытхыгъэр

1. Апостол Якъубэ тхылъэу ытхыгъэр

Апостол Якъубэ тхылъэу ытхыгъэр

Апостол Якъубэ тхылъэу ытхыгъэр

1. 1

2. 2

3. 3

4. 4

5. 5

АПЭРЭШЪХЬ

АПОСТОЛ ЯКЪУБЭ ТХЫЛЪЭУ ЫТХЫГЪЭР

ШӀуфэс

1^1Сэ сы Якъуб, Тхьэмрэ Зиусхьан Исус Христосрэ сафэлажьэ. Шъо, дунаим щитэкъухьагъэу щыпсэурэ лӀэкъо пшӀыкӀутӀум шӀуфэс шъосэхы+.

ШӀошъхъуныгъэмрэ акъылышӀуагъэмрэ

2Сшыхэр, шъуишӀошъхъуныгъэ ишъыпкъагъэ зыгъэунэфырэ къин зэфэшъхьафхэм шъуахафэмэ, шъугушӀу,+
3сыда пӀомэ, мы къинхэм шъуишӀошъхъуныгъэ ишъыпкъагъэ загъэунэф ужым, а къинхэм теубытагъэ къазэрыкӀэкӀырэр шъошӀэ+. 4Теубытагъэми иӀоф рерэгъэкъу, лъэныкъо пстэумкӀи зишъыпкъагъэ щыкӀагъэ зимыӀэ цӀыф икъугъэхэу шъухъуным пае+. 5Ау шъуащыщ горэм иакъылышӀуагъэ щыкӀагъэ иӀэмэ, Тхьэм ерэлъэӀу, ащи акъылышӀу къыритыщт. Сыда пӀомэ, зыми емыгыеу, игуапэу Тхьэм зэкӀэми аретышъ ары+. 6Ау емыхъырэхъышэу, шӀошъхъуныгъэкӀэ ерэлъэӀу, сыда пӀомэ, Тхьэм ехъырэхъышэрэр хыорэу жьыбгъэм адыкӀи мыдыкӀи ыфызэ, зэридзэрэм фэд+. 7Тхьэм зыгорэ къыритынкӀэ ащ фэдэ цӀыфыр орэмыгугъэ+. 8Ар темыубытагъэу, акъыл тӀуанэ зиӀэ цӀыф, ышӀэрэ пстэумкӀи теубытагъэ иӀэп.

ТхьамыкӀагъэмрэ баиныгъэмрэ

9Къош тхьамыкӀэр Тхьэм зэриӀэтыгъэмкӀэ орэгушӀо+. 10Ау баир Тхьэм зэригъэцӀыкӀугъэмкӀи орэгушӀо, сыда пӀомэ, уцым икъэгъагъ фэдэу кӀодыжьыщт. 11Тыгъэр къыкъокӀы, къыдэкӀуае, фэбэ дэдэ мэхъу, фэбаем уцыр егъэгъу, икъэгъагъ пэтэкъу, идэхагъэ мэкӀодыжьы. Джащ фэдэу лӀы баир иӀофхэм апылъызэ кӀодыжьыщт+.

Шъыпкъагъэр зыгъэунэфырэ къинхэмрэ псэкӀодшӀэным дэзыхьыххэрэ Ӏофхэмрэ

12Зишъыпкъагъэ гъэунэфыгъэу, теубытагъэ зиӀэ цӀыфыр гъогу мафэ теуцуагъ, сыда пӀомэ, ишъыпкъагъэ гъэунэфыгъэ зыхъурэ ужым, мыкӀодыжьын щыӀэныгъэ танджэу ежь шӀу зылъэгъухэрэр къызэригъэгугъагъэхэр Тхьэм а цӀыфым къыритыщт+.

13Ишъыпкъагъэ зыгъэунэфын къин цӀыф горэ хафэмэ, «Тхьэр ары сызгъэунэфэу сыдэзыхьыхырэр» ерэмыӀу. Бзэджагъэм Тхьэр зыӀэпищэшъущтэп. Бзэджагъэ ышӀэнэу зы нэбгыри Тхьэм дихьыхыщтэп. 14Хэти ежь ихъопсэ Ӏаехэр ары зыӀэпызыщэхэу, зыгъэнацӀэхэу дэзыхьыххэрэр. 15Хъопсэ Ӏаер лъэрмыхь хъумэ, псэкӀодшӀэныр къелъфы; псэкӀодшӀэнри икъугъэ зыхъукӀэ, лӀэныгъэр къелъфы+.

16Сшы лъапӀэхэр, зыми зешъумыгъэгъапцӀ+. 17Сыдрэ тын дэгъуи тын шъыпкъи уашъом къекӀы, уашъом щыӀэ нэфынэхэм я Тэ лъапӀэ дэжь къекӀы. ЗызэзыхъокӀырэ жьаухэм афэдэу ащ зызэблихъужьырэп+. 18Ежь шӀоигъуагъэти, шъыпкъэм игущыӀэхэмкӀэ тыкъыгъэхъугъ, къыгъэхъугъэ пстэуми ащыщэу апэрэу тыхъуным пае+.

Тхьэм игущыӀэхэм уядэӀунымрэ бгъэцэкӀэнхэмрэ

19Сшы лъапӀэхэр, мыр зэжъугъашӀэ. Хэти дэӀонымкӀэ псынкӀэу орэхьазыр, ау шӀэхэу орэмыгущыӀ, псынкӀэуи орэмыгубж+. 20Сыда пӀомэ, цӀыфым игубж Тхьэм дэжькӀэ шъыпкъагъэр ыгъэцакӀэрэп. 21Арышъ, къышъухэнэгъэ гу шӀоигъэ пстэури бзэджэгъэ пстэури хэшъунэжь. Тхьэм шъугухэм къарилъхьэгъэ гущыӀэхэу шъупсэхэр мыкӀодхэу къэзгъэнэжьын зылъэкӀыщтхэр гушъэбагъэкӀэ шъуубытых+.

22Тхьэм игущыӀэхэм шъуядэӀу къодыекӀэ хъущтэп, ахэр жъугъэцэкӀэнхэ фае. Армырмэ зышъогъэпцӀэжьы+. 23Сыда пӀомэ, а гущыӀэхэм ядэӀоу зымыгъэцакӀэрэр, гъунджэм иплъэу ынапэ изэхэлъыкӀэ еплъыжьрэ цӀыфым фэд. 24Ар зэплъыжьышъ, ӀокӀыжьы, итеплъи зыфэдагъэр ащ лъыпытэу щэгъупшэжьы. 25Ау цӀыфэу ышӀэрэ пстэумкӀэ гъогу мафэ теуцуагъэр мыры: Тхьэм иунашъохэу щыкӀагъэ зимыӀэхэу, икъугъэхэу, цӀыфхэм шъхьафитыныгъэ яӀэ зыгъэхъухэрэм дэгъоу ахэплъэ зэпытэу, Ӏофхэу зэдэӀугъэри щымыгъупшэжьэу зыгъэцакӀэрэр ары+.

26«Тхьэм шӀолӀыкӀ фысиӀэу сэпсэу» зыфиӀожьэу, ау етӀани ыбзэгу зымыубытырэм зегъэпцӀэжьы, идини пкӀэ иӀэп+. 27Ау Тхьэу Ты лъапӀэм дэжькӀэ шӀолӀыкӀ къабзэу щыкӀагъэ зимыӀэр мары: гузэжъогъум хэтхэу ибэхэмрэ шъузабэхэмрэ уалъыплъэнри, лажьэ уимыӀэнэу мы дунаим ибзэджагъэ зыщыудзыенри ары+.

ЯТӀОНЭРЭШЪХЬ

Ятеплъэ шъуемыплъэу, цӀыф пстэури шъуизэфэдэн фае

2^1Сшыхэр, ти Зиусхьан Исус Христосэу щытхъушхо зиӀэмкӀэ шӀошъхъуныгъэ шъуиӀэзэ, цӀыфхэм ятеплъэ шъуемыплъэу, пстэури шъуизэфэдэн фае+. 2Дышъэ Ӏэлъын ыӀэхъуамбэ пылъэу, щыгъын лъапӀэхэр щыгъэу лӀы бай гори, щыгъыныжъхэр щыгъхэу лӀы тхьамыкӀэ гори шъуизэӀукӀэ къыхэхьагъэу тӀон. 3Щыгъын лъапӀэхэр зыщыгъ лӀым шъуеплъэу, «моу, къеблагъи къэтӀыс» ешъуӀомэ, ау тхьамыкӀэм, «модэ щыт» шъуӀоу, е «мо слъакъохэм адэжь къэтӀыс» ешъуӀомэ, 4ащыгъум цӀыф зэхэдз шъошӀыба? ХьыкумэшӀхэу гупшысэ Ӏаехэр зиӀэхэм афэдэ шъухъугъэба?

5Сшы лъапӀэхэр, шъукъэдаӀу. Мы дунаим ицӀыф тхьамыкӀэхэр арыба Тхьэм къыхихыгъэхэр, шӀошъхъуныгъэмкӀэ баиныгъэ шъыпкъэр агъотыжьыным паий, ежь шӀу зылъэгъухэрэр къызэригъэгугъэгъэ тетыгъошхомкӀэ ӀахьышӀу къалъысыным паий+? 6Ау шъо тхьамыкӀэр зэшъупэсыгъэп. Байхэр арыба шъуезгъэзыхэрэри, хьыкумэшӀыхэм апашъхьэ шъуизыщэхэрэри? 7Ахэр арыба шъо къызэрышъуаджэхэрэ цӀэу Исус Христос ыцӀэ лъапӀэ ӀаекӀэ тегущыӀэхэрэр?

8Тхьэм игущыӀэ тхыгъэхэм арытэу[*], типачъыхьэ иунашъоу, «О пшъхьэ шӀу зэрэплъэгъурэм фэдэу, уигъунэгъуи шӀу лъэгъу» зэриӀорэр шъыпкъагъэкӀэ шъогъэцакӀэмэ, дэгъоу шъошӀэ. 9Ау цӀыфхэм ятеплъэ шъуеплъэу, цӀыф пстэури шъуизэфэмыдэмэ, псэкӀод шъогъахъэ, Тхьэм иунашъохэми шъуатекӀыгъэу мысэ шъохъу+. 10Зыгорэ Тхьэм зэкӀэ иунашъохэм ядэӀоу, ау зы унэшъо закъом текӀымэ, унэшъо пстэуми атекӀыгъэу мысэ мэхъу+. 11Сыда пӀомэ, «зинэ умышӀэ» зыӀуагъэм[*], «цӀыфи умыукӀы» ыӀуагъ. Арышъ, зинэ умышӀэу, ау цӀыф горэ уукӀымэ, Тхьэм иунашъо утекӀыгъэу мэхъу+.

12Арышъ, Тхьэм иунашъохэу цӀыфхэм шъхьафитыныгъэ яӀэ зыгъэхъухэрэм атетэу Тхьэм хьыкум зытыришӀыхьащт цӀыфхэм зэрафэшъуашэм фэдэу, шъугущыӀ, шъузекӀу+. 13Сыда пӀомэ, гукӀэгъу зыгу имылъым Тхьэм гукӀэгъу фимышӀэу хьыкум тыришӀыхьащт. Ау гукӀэгъур гъэмысэным текӀощт+.

ШӀошъхъуныгъэмрэ шӀушӀэнымрэ

14Сшыхэр, зыгорэм шӀу ымышӀэу, «шӀошъхъуныгъэ сиӀ» ыӀомэ, сыда ащ ишӀуагъэу къэкӀощтыр? Ащ фэдэ шӀошъхъуныгъэм а цӀыфыр мыкӀодэу къыгъэнэжьын ылъэкӀына? 15Шъушы горэм е шъушыпхъу горэм щыгъыни, мафэм ышхыни имыӀэу тӀон. 16«Гъогумафэх, гупсэф шъуиӀэу шъопсэу. Зыжъугъэфаб, зыжъугъэшхэкӀ» ыӀоу шъуащыщэу зыгорэм ахэмэ ариӀоу, ау ящыкӀагъэр аримытмэ, сыда ащ ишӀуагъэу къэкӀощтыр+? 17ШӀошъхъуныгъэм иӀоф ащ фэд. ШӀу зымышӀэрэм ишӀошъхъуныгъэ лӀагъэм фэд.

18Ау зыгорэм къыӀонкӀи мэхъу:

– Зы цӀыфым шӀошъхъуныгъэ иӀ, адрэм шӀушӀагъэхэр иӀ. Ащ фэдэ цӀыфым сэ есӀон:

– ШӀушӀагъэхэр зимыгъусэ шӀошъхъуныгъэу зыфапӀорэр сэгъэлъэгъу, шӀоу сшӀэхэрэмкӀэ сишӀошъхъуныгъэ озгъэлъэгъущт+.

19Зы Тхьэ нахь зэрэщымыӀэмкӀэ шӀошъхъуныгъэ уиӀ. Ар дэгъу. ДжынапцӀэхэми ар ашӀошъ мэхъушъ, мэкӀэзэзых+. 20О, зэхэшӀыкӀ зимыӀэ цӀыф, шӀушӀагъэхэр зимыгъусэ шӀошъхъуныгъэм ишӀуагъэ къызэрэмыкӀощтыр къыбгурызгъэӀонэу уфая? 21Тятэжъышхо Ибрахьимэ[*] ыкъо Исхьакъ къурмэншӀыпӀэм зытырелъхьэм, ышӀагъэм пае Тхьэм ежь дэжькӀэ ащ шъыпкъагъэ иӀэу ылъытагъэба!+
22Аущтэу Ибрахьимэ ишӀошъхъуныгъэрэ ишӀушӀагъэхэмрэ зэрэзэгъусагъэхэр олъэгъу. Ибрахьимэ ишӀушӀагъэхэр ары ишӀошъхъуныгъэ изгъэкъугъэхэр+. 23Мы гущыӀэхэу Тхьэм игущыӀэ тхыгъэхэм арытхэри[*] къэшъыпкъэжьыгъэх: «Ибрахьимэ ТхьэмкӀэ шӀошъхъуныгъэ иӀэ хъугъэ. Арыти, Тхьэм ежь дэжькӀэ ащ шъыпкъагъэ иӀэу ылъытагъ». Тхьэм иныбджэгъукӀи Ибрахьимэ еджэщтыгъэх+. 24Аущтэу шъолъэгъуба, цӀыфым шӀошъхъуныгъэ зэриӀэм имызакъоу шӀу зэришӀэрэри ары Тхьэм ежь дэжькӀэ ащ шъыпкъагъэ иӀэу зыкӀилъытэрэр?

25Ащ фэдэу бзылъфыгъэ хэтакӀоу Рахьаб[*] зыцӀэм джурт лӀыкӀохэр ригъэблагъэхи, нэпэмыкӀ гъогукӀэ зыкӀарегъэтхъужьым, ышӀагъэм пае Тхьэм ежь дэжькӀэ ащ шъыпкъагъэ иӀэу ылъытагъэба? 26Аущтэу псэ зимыӀэ пкъыр зэрэлӀагъэм фэдэу, шӀушӀагъэхэр зимыгъусэ шӀошъхъуныгъэри лӀагъэм фэд.

ЯЩЭНЭРЭШЪХЬ

Бзэгур уубытыныр

3^1Сшыхэр, шъуащыщэу нэбгырабэ гъэсакӀо орэмыхъу, сыда пӀомэ, Тхьэм тэ, гъэсакӀохэм, хьыкумэу къыттыришӀыхьащтыр нахь хьыкумышхо зэрэхъущтыр шъошӀэ+. 2Тэ зэкӀэми псэкӀодыбэ тэгъахъэ. ЦӀыф горэм игущыӀэхэмкӀэ псэкӀод ымышӀэмэ, зишъыпкъагъэ щыкӀагъэ зимыӀэ цӀыф икъугъэ хъущт, ыпкъ зэкӀэ ыгъэӀорышӀэн ылъэкӀыщт+.

3Шыхэм шхоӀур ажэмэ адэтэлъхьэ, дгъэӀорышӀэнхэм пае. АщкӀэ зэкӀэ апкъ зетэщэ+. 4Къухьэхэми шъуяплъ. Ахэр иных, жьыбгъэшхохэми афых. Ау щытми, къухьэр зезыфэрэм къухьэм ыкӀэ пыт хьанцэ цӀыкӀумкӀэ зыфэе лъэныкъомкӀэ егъазэ. 5Ащ фэдэу бзэгури пкъым щыщэу зы пкъыгъо цӀыкӀу, ау бэ егъахъэ. Шъуеплъ мэшӀо цӀыкӀум мэзышхор зэрэзэкӀигъанэрэм. 6Бзэгури машӀоу зэкӀэ зыгъэкӀодырэм фэд. Мы дунаим ибзэджагъэ ащ тиз. Пкъым щыщхэм ащыщэу бзэгур ары пкъыр зэкӀэ мыкъабзэ зышӀырэр, щыӀэныгъэм ищэрэхъи[*] машӀо хэзгъанэрэр. Джэхьнэмым имашӀу ары ежь бзэгум машӀо къыкӀэзыдзагъэр+.

7Сыдрэ хьэкӀэ-къуакӀи, бзыуи, ныбэкӀэ цуахъорэ псэушъхьи, псым хэс псэушъхьи цӀыфхэм агъэӀэсэн алъэкӀы ыкӀи агъэӀэсагъэх, 8ау бзэгур зыми ыгъэӀэсэн ылъэкӀырэп. Ар къэбгъэуцун умылъэкӀыщт бзаджэ гор, лӀэныгъэ къызхэкӀырэ щынаутри хиз+.

9БзэгумкӀэ Тхьэу Ты лъапӀэм щытхъу фэтэшӀы, ежь фэдэнхэу Тхьэм къыгъэхъугъэ цӀыфхэм бзэгумкӀи тяхъоны+. 10А жэ дэдэм щытхъури хъоныри къыдэкӀых. Аущтэу щытмэ хъущтэп, сшыхэр. 11А зы псынэ дэдэм псы ӀэшӀури псы дыджыри къикӀын ылъэкӀына? 12Сшыхэр, ынджыр чъыгым[*] зейтун[*] къыпыкӀэн ылъэкӀына? Е сэнэшъхьэ къулэм ынджыр къыпыкӀэн ылъэкӀына? Джащ фэдэу псынэ щыугъэм псы ӀэшӀу къикӀын ылъэкӀыщтэп.

АкъылышӀуагъэу уашъом къикӀырэр

13Шъо шъущыщэу хэта акъылышӀуагъи гулъыти зиӀэр? Ащ изекӀокӀэ дэгъукӀэ гушъэбагъэу акъылышӀуагъэм къикӀырэр иӀэу, ишӀушӀагъэхэр къерэгъэлъагъу+. 14Ау шъугъон дыджымрэ зэщыхьанымрэ шъугухэм арылъхэмэ, шъузыщымытхъужь, шъыпкъагъэри шъумыгъэпцӀы. 15Ащ фэдэ акъылышӀуагъэ уашъом къикӀырэп, ар мы дунаим щыщ нахь. Тхьэм ы Псэ ЛъапӀи хэлъэп, джынапцӀэхэр хэлъхэ нахь+. 16Сыда пӀомэ, шъугъонырэ зэщыхьанырэ зыдэщыӀэм, Ӏофхэр зэӀыхьагъэ щэхъух, сыдрэ дэигъэри щыӀэ мэхъу.

17Ау уашъом къикӀырэ акъылышӀуагъэр ыпэ рапшӀэу къабзэ, етӀанэ зэшӀужьыныгъэ хэлъ, гушъаб, ӀорышӀ, гукӀэгъу хэлъ зэпыт, шӀу ешӀэ зэпыт, зафэ, тхьагъэпцӀыгъи хэлъэп. 18ЗэшӀужьыныгъэ зышӀыхэрэр ары шъыпкъагъэр къызхэкӀырэ чылапхъэр гупсэфкӀэ цӀыфхэм агухэм арызылъхьэрэр+.

ЯПЛӀЭНЭРЭШЪХЬ

Мы дунаим ныбджэгъу уфэхъуныр

4^1Зэпыинымрэ зэщыхьанымрэ тыдэ къикӀыхэу къышъухахьэхэра? Хъопсэ Ӏаехэу шъугухэм ащызаохэрэр арыба къызхэкӀыхэрэр+? 2Зыгорэм шъуфай, ау къыжъудэхъурэп. ШъоукӀы, шъохъуапсэ, ау шъузыфаер къышъуӀэкӀахьэрэп. Шъузэщэхьэ, шъузэпыи. Тхьэм къышъуитынэу шъуелъэӀурэпышъ, зи шъуиӀэп. 3Тхьэм шъуелъэӀуми, зи къышъуитырэп, сыда пӀомэ, Ӏэягъэ шъугухэм арылъэу, шъугухэр зыкӀэхъопсырэ Ӏофхэм атежъугъэкӀодыныр ары Тхьэм шъузфелъэӀурэр+.

4Шъо зинэ зышӀэхэрэм шъуафэд. Мы дунаим ныбджэгъу шъуфэхъуным Тхьэм пый шъуфэхъуныр ары къикӀырэр, шъошӀэба ар? Аущтэу хэти дунаим ныбджэгъу фэхъунэу фаер Тхьэм пый фэхъу+. 5Хьауми Тхьэм игущыӀэ тхыгъэхэм моущтэу зэрарытыр хьаулыекӀэ шъогугъа: «Тыгухэм арылъ псэр лъэшэу мэшъугъо»+? 6Ау тыгухэм арылъым нахьи, Тхьэм ынэшӀу щыфэныгъэ нахь ин. Арышъ, Тхьэм игущыӀэ тхыгъэхэм моущтэу арыт[*]: «Тхьэр пэгагъэ зыгу илъ цӀыфым пэуцужьы, ау пэгагъэ зыгу имылъым ынэшӀу къыщефэ»+.

7Арышъ, Тхьэм шъуфэӀорышӀ. Шэйтаным шъупэуцуи, шъуапашъхьэ икӀынышъ, кӀитхъужьыщт+. 8Тхьэм пэгъунэгъу шъухъуи, ежьыри къышъупэгъунэгъу хъущт. ШъуӀэхэр жъугъэкъабзэх, шъо, псэкӀод зышӀэхэрэм, шъугухэр жъугъэкъабзэх, шъо теубытагъэ зимыӀэхэу, акъыл тӀуанэхэр зиӀэхэм+. 9Шъунэшхъэй, шъугъ, шъупыхь. Шъуишхын гъынкӀэ, шъуигушӀуагъуи нэшхъэигъэкӀэ зэблэхъугъэ орэхъу. 10Тхьэм ыпашъхьэ зыщыжъугъэцӀыкӀуи, ежьыри шъукъыӀэтыщт.

Пшы хьыкум тепшӀыхьаныр

11Сшыхэр, ӀаекӀэ шъузэтемыгущыӀэжь. ЦӀыфэу зыш ӀаекӀэ тегущыӀэу зыгъэмысэрэр Тхьэм иунашъохэм ӀаекӀэ атегущыӀэ, ахэри егъэмысэх. Ау Тхьэм иунашъохэр бгъэмысэхэмэ, ахэр умыгъэцэкӀагъэхэу мэхъу, хьыкум атепшӀыхьагъэуи мэхъу+. 12ЦӀыфхэм унашъохэр афэзышӀэу, хьыкум атезышӀыхьэрэр зы закъу, цӀыфхэр мыкӀодхэу къэзгъэнэжьынэу ыкӀи зыгъэкӀодынэу лъэкӀ ЗиӀэр ары. Ау о хэт ущыщ, уигъунэгъу бгъэмысэнэу+?

Узщымытхъужь

13Джы шъукъэдаӀу, шъо, моущтэу зыӀохэрэр: «Непэ е неущ мо къалэм е адрэ къалэм тыкӀонышъ, зы илъэс тыкъэтыщт, щэф-щэжьынымкӀэ ахъщэ къэдгъэхъэщт». 14Ау неущ хъущтыр шъушӀэрэп. ШъуищыӀэныгъэ сыд фэда? Зы тӀэкӀурэ къэлъагъоу, етӀанэ кӀодыжьырэ пахъэм шъуфэд+. 15Ау аущтэу шъумыӀоу моущтэу шъуӀон фае: «Зиусхьаныр фаемэ, тыпсэущт, мыхэр е мохэр тшӀэщтых»+. 16Ау джы шъузышӀошӀыжьы ыкӀи шъузыщэтхъужьы. Ащ фэдэ зыщытхъужьыныр зэкӀэ дэи. 17Арышъ, шӀугъэу ыгъэцэкӀэн фаер гурыӀо пэтми, зымыгъэцакӀэрэм псэкӀод ешӀэ+.

ЯТФЭНЭРЭШЪХЬ

Шъо, байхэр, шъузфэсакъыжь

5^1Шъо, цӀыф байхэр, шъукъэдаӀу. Насыпынчъагъэу къышъулъыӀэсыщтым пае шъугъ ыкӀи шъупыхь+. 2Шъуимылъку шъугъэ, хъунэхэми шъуищыгъынхэр ашхыгъ+. 3Шъуидышъи шъуитыжьыни улъыигъэх. Ахэмэ яулъыигъэ шыхьатэу къышъупэуцущт, шъупкъыхэри ыгъэкӀодыщт, машӀом зэригъэкӀодырэм фэдэу. Мы дунаим иаужырэ мафэхэм мылъку шъуугъоигъэ+. 4ӀофшӀакӀохэу шъуихьасэхэр зыхыжьыгъэхэу, лэжьапкӀэ зэшъумытхэу къэжъугъэнагъэхэр шъуагъэмысэзэ къэкуох. ХынакӀохэм якуо макъэ Зиусхьан Сэбаот[*] ытхьакӀумэхэм анэсыгъ+. 5Мы дунаим ахъщабэ зытежъугъэкӀодэжьэу, зыжъугъэтхъэжьэу шъущыпсэугъ. ШӀуабзынэу агъэшхэгъэ былымым фэдэу[*], шъузышӀуабзыщт мафэм пае псэкӀодшӀэнымкӀэ зыжъугъэшхэкӀыгъ. 6Шъыпкъагъэ зиӀэ цӀыфыр жъугъэмыси, шъуукӀыгъэ. Ар шъо къышъупэуцужьыгъэп.

ЩэӀагъэ зибгъэӀэнымрэ тхьэлъэӀумрэ

7Арышъ, сшыхэр, Зиусхьаныр къэкӀожьыфэ, щэӀагъэ зижъугъаӀ. Мэкъу-мэщышӀэм чӀыгум хипхъэгъэ чылэпхъэ лъапӀэр къэкӀэу лэжьыгъэ охъуфэ, зэрэпаплъэрэм шъуеплъ. Ыпэрэ ощхыри ыужырэ ощхыри къещхыфэ, щэӀагъэ иӀэу пэплъэ+. 8Джащ фэдэу шъори щэӀагъэри гупытэныгъэри зижъугъаӀ, сыда пӀомэ, Зиусхьаныр дунаим къызыкӀожьыщт мафэр къэблэгъагъ+. 9Сшыхэр, шъузэфэмытхьаусых, Тхьэм шъуимыгъэмысэным пае. ЦӀыфхэм хьыкум АтезышӀыхьэрэр пчъэӀупэм Ӏут+.

10Сшыхэр, Зиусхьаным ыцӀэкӀэ къэгущыӀэгъэ пегъымбархэм щысэ атешъух. Къин ащэч зэхъум, щэӀагъэ къызхагъэфагъ+. 11Теубытагъэ зиӀэхэр гъогу мафэ теуцуагъэхэу тэӀо. Пегъымбар Аюбэ[*] итеубытагъэ икъэбар зэхэшъухыгъэ. Аужьыпкъэм Зиусхьаным ащ шӀу къызэрэлъигъэӀэсыжьыгъэри шъошӀэ, сыда пӀомэ, Зиусхьаным гукӀэгъушхо иӀ, ыгу къытэгъу+.

12Сшыхэр, зэкӀэми анахьэу, тхьарыӀо шъумышӀы. УашъомкӀи, чӀылъэмкӀи, сыд щыщкӀи тхьарыӀо шъумышӀы. «Ары» шъуӀуагъэмэ, жъугъэшъыпкъэжь, «хьау, арэп» шъуӀуагъэми, ари жъугъэшъыпкъэжь, Тхьэм шъуимыгъэмысэным пае+.

13Шъуащыщэу зыгорэм къин ыщэчмэ, Тхьэм ерэлъэӀу. Зыгорэ гушӀомэ, тхьэщытхъу орэдхэр къерэӀу+. 14Шъуащыщэу зыгорэ сымаджэмэ, чылыс зэӀукӀэм инахьыжъхэм[*] къярэдж. Ахэмэ Зиусхьаным ыцӀэкӀэ дагъэ щарэфи, Тхьэм ферэлъэӀух,+
15шӀошъхъуныгъи яӀэу Тхьэм елъэӀухэмэ, сымаджэр хъужьыщт. Зиусхьаным ар къыгъэтэджыжьыщт. ПсэкӀод ышӀагъэми, фэгъущт. 16Арышъ, Тхьэм шъуигъэхъужьыным пае, шъуипсэкӀодхэр зым адрэм ыпашъхьэ рерэлъхьэхи, Тхьэм шъузэфелъэӀужь. Шъыпкъагъэ зиӀэ цӀыфым итхьэлъэӀу лъэкӀ иӀ, бэ егъахъэ+.

17Пегъымбар Иляс[*] тэщ фэдэ цӀыфыгъ. Ощх къемыщхыным пае, Тхьэм ишъыпкъэу елъэӀуи, илъэсищырэ мэзихырэ чӀыгум ощх къытещхагъэп+. 18ЕтӀани Тхьэм елъэӀужьи, Тхьэм ощх къыригъэщхи, чӀыгум хэлъхэр къэкӀыжьынхэу ежьагъэх+.

19Сшыхэр, шъуащыщэу зыгорэ шъыпкъагъэм игъогу текӀы хъумэ, ар гъогу занкӀэм тезгъэхьажьырэм мыр ерэшӀ:+
20псэкӀодышӀэ цӀыфэу игъогу пхэндж тетыр хэтми гъогу занкӀэм тезгъэхьажьырэм адрэр лӀэныгъэм къыхищыжьынышъ, псэкӀодыбэхэри къыфэгъущтых+.

* 2:8 Тхьэм игущыӀэ тхыгъэхэм арытэу – еплъ Пегъымбар Мусэ ящэнэрэ тхылъэу ытхыгъэм 19:18.

* 2:11 зыӀуагъэм – еплъ Пегъымбар Мусэ ятӀонэрэ тхылъэу ытхыгъэм 20:13,14.

* 2:21 Ибрахьимэ – еплъ Пегъымбар Мусэ апэрэ тхылъэу ытхыгъэм (УблапӀэм) 22:1-14.

* 2:23 Тхьэм игущыӀэ тхыгъэхэм арытхэр – еплъ Пегъымбар Мусэ апэрэ тхылъэу ытхыгъэм (УблапӀэм) 15:6.

* 2:25 Рахьаб – еплъ Нун ыкъо Ехьошуа икъэбар зэрыт тхылъым 2:1-21.

* 3:6 щыӀэныгъэм ищэрэхъ – цӀыф горэм зэкӀэ ищыӀэныгъ ары

* 3:12 ынджыр чъыгыр – смоковницэр ары.

* 3:12 зейтун – маслинэр ары.

* 4:6 Тхьэм игущыӀэ тхыгъэхэм арыт – еплъ ГущыӀэжъхэу пачъыхьэ Сэлмэн ытхыгъэхэм (Притчи) 3:34.

* 5:4 Сэбаот – лъэкӀышхор зэкӀэ ЗиӀэр ары.

* 5:5 шӀуабзынэу агъэшхэгъэ былымым фэдэу – ащ фэдэу шъори псэкӀодшӀэнымкӀэ зызэрэжъугъэшхэкӀыгъэм пае, Тхьэм шъуигъэпщыныжьыщт.

* 5:11 Аюб – еплъ Аюбэ икъэбар зэрыт тхылъым (Иов) 2:10; 42:10.

* 5:14 чылыс зэӀукӀэм инахьыжъхэр – чылыс зэӀукӀэм фэлажьэрэ тхьэматэхэр ары.

* 5:17-18 пегъымбар Иляс – еплъ Пачъыхьэхэм якъэбархэр зэрыт апэрэ тхылъым (3-я Царств) 17:1; 18:42-45.

+ 1:1 Маттэ 13:55, Апостол. 12:17, Апостол. 15:13, Апостол. 21:18, Гал. 1:19, Гал. 2:9, Лука 22:30, Иуан 7:35, Апостол. 26:7, 1 Пет. 1:1

+ 1:2 Маттэ 5:11-12, 1 Пет. 1:6-7
+ 1:3 Рим. 5:3
+ 1:4 2 Пет. 1:6, Маттэ 5:48
+ 1:5 1ПА 3:9-12, Ушъый гъэсэпэтхыдэхэр 2:3-6
+ 1:6 Маттэ 21:21, Марк 11:24
+ 1:7 Якъуб 4:8
+ 1:9 1 Кор. 1:31, 2 Кор. 10:17
+ 1:11 1 Пет. 1:24

+ 1:12 Маттэ 10:22, Марк 13:13, Якъуб 5:11, 2 Тим. 4:8, Ӏоф. 2:10

+ 1:15 Орэд ЛъапӀэхэр 7:15, Рим. 5:12, Рим. 6:23

+ 1:16 Марк 13:5, 1 Иуан 3:7, Кол. 2:8, 2 Фесс. 2:3

+ 1:17 УблапӀэ 1:16, 1 Иуан 1:5

+ 1:18 2 Фесс. 2:13, Ӏоф. 14:4, Иуан 1:13

+ 1:19 Ушъый гъэсэпэтхыдэхэр 10:19, Ушъый гъэсэпэтхыдэхэр 14:29, ДжакӀо 7:9

+ 1:21 Кол. 3:8

+ 1:22 Лука 11:28, Иуан 13:17, 1 Иуан 3:18, Рим. 2:13

+ 1:25 Якъуб 2:12, Лука 11:28

+ 1:26 Орэд ЛъапӀэхэр 38:2, Якъуб 3:2-3

+ 1:27 Маттэ 25:36, 2 Пет. 3:14, 1 Иуан 5:18, 1 Тим. 5:22

+ 2:1 Хэбзэ тхыжьыгъэр 1:17, Хэбзэ тхыжьыгъэр 16:19, Маттэ 22:16, Лука 20:21, Рим. 2:11

+ 2:5 1 Кор. 1:27-28, 2 Кор. 8:9, Ӏоф. 2:9

+ 2:9 МысырикӀыжь 23:2-3, Хэбзэ тхыжьыгъэр 1:17

+ 2:10 Маттэ 5:19, Гал. 3:10
+ 2:11 МысырикӀыжь 20:13-14
+ 2:12 Якъуб 1:25
+ 2:13 Маттэ 6:15, Маттэ 18:35, Лука 6:37

+ 2:16 Хэбзэ тхыжьыгъэр 15:7, Ушъый гъэсэпэтхыдэхэр 21:13, Маттэ 25:35, Лука 3:11, 1 Иуан 3:17-18

+ 2:18 Маттэ 7:16, Гал. 5:6

+ 2:19 Хэбзэ тхыжьыгъэр 6:4, Маттэ 8:29, Марк 1:24, Марк 5:7, Апостол. 16:17, Апостол. 19:15

+ 2:21 УблапӀэ 22
+ 2:22 Евр. 11:17-18
+ 2:23 УблапӀэ 15:6, Рим. 4:3, Гал. 3:6,
+ 3:1 Маттэ 23:8

+ 3:2 1ПА 8:46, Ушъый гъэсэпэтхыдэхэр 20:9, ДжакӀо 7:20, 1 Иуан 1:8-10, Рим. 3:23, Орэд ЛъапӀэхэр 38:2, Якъуб 1:26

+ 3:3 Орэд ЛъапӀэхэр 31:9, Ушъый гъэсэпэтхыдэхэр 26:3

+ 3:6 Маттэ 12:34, Маттэ 15:18, Ушъый гъэсэпэтхыдэхэр 16:27

+ 3:8 Орэд ЛъапӀэхэр 119:2, Орэд ЛъапӀэхэр 139:4

+ 3:9 УблапӀэ 1:26
+ 3:13 Якъуб 2:18
+ 3:15 1 Тим. 4:1, Ӏоф. 2:24
+ 3:18 Маттэ 5:9, Гал. 6:8
+ 4:1 1 Пет. 2:11
+ 4:3 Ушъый гъэсэпэтхыдэхэр 10:3
+ 4:4 Иуан 15:19, 1 Иуан 2:15, Рим. 8:7
+ 4:5 1 Кор. 6:19
+ 4:6 Ушъый гъэсэпэтхыдэхэр 3:34, 1 Пет. 5:5
+ 4:7 1 Пет. 5:8-9, Ефес 4:27

+ 4:8 Орэд ЛъапӀэхэр 72:28, Якъуб 1:7-8, Орэд ЛъапӀэхэр 50:4,

+ 4:11 Рим. 14:4, Рим. 14:10

+ 4:12 Якъуб 5:9, Лука 12:5, Маттэ 7:1

+ 4:14 Ушъый гъэсэпэтхыдэхэр 27:1, Лука 12:18-20, Орэд ЛъапӀэхэр 101:4

+ 4:15 Апостол. 18:21
+ 4:17 Иуан 9:41
+ 5:1 Лука 6:24
+ 5:2 Маттэ 6:19-20
+ 5:3 Рим. 2:5

+ 5:4 Хэбзэ тхыжьыгъэр 24:14-15, Хэбзэ тхыжьыгъэр 24:15,

+ 5:7 Хэбзэ тхыжьыгъэр 11:14
+ 5:8 1 Пет. 4:7
+ 5:9 Маттэ 7:1, Якъуб 4:12

+ 5:10 Маттэ 5:12, Маттэ 23:34, Апостол. 7:52, Евр. 11:32-38

+ 5:11 Маттэ 10:22, Марк 13:13, Якъуб 1:12, Ӏоф. 2:10, МысырикӀыжь 34:6

+ 5:12 Маттэ 5:34-37
+ 5:13 1 Кор. 14:15, Ефес 5:19
+ 5:14 Марк 6:13

+ 5:16 Марк 1:5, Апостол. 19:18, УблапӀэ 20:17, 1ПА 13:6, 2ПА 4:33-34, Апостол. 9:40, Апостол. 28:8

+ 5:17 1ПА 17:1, 1ПА 18:1, Лука 4:25
+ 5:18 1ПА 18:42-45
+ 5:19 Гал. 6:1

+ 5:20 Ушъый гъэсэпэтхыдэхэр 10:12, 1 Пет. 4:8

+ https://ibt.org.ru/ebook?id=ADG

Table of Contents

- КъэбарышӀур: Апостол Якъубэ тхылъэу ытхыгъэр

- Апостол Якъубэ тхылъэу ытхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ